**RĪGAS GRĀMATU SVĒTKU KULTŪRAS PROGRAMMA**

**CENTRĀLĀ SKATUVE**

**3. novembris**

11.30 **Rīgas Grāmatu svētku svinīgā atklāšana**

12.00 **Viņpus cilvēka**

Dr. phil. **Raivja Bičevska** monogrāfija “Viņpus cilvēka” apraksta cilvēka un pasaules attiecības modernitātē, kur sabiedrība rada pasauli pēc sava tēla un līdzības jeb ir kļuvusi par pasauli. Šī grāmata ir mēģinājums palūkoties uz laikmetu un tā vēsturiskajiem likteņiem, vēl plašāk izvēršot “sabiedrības bez pasaules” perspektīvu; monogrāfijas galvenais uzdevums ir uzdot jautājumu: kas un kādas ir cilvēka attiecības ar pasauli, kur meklējama “pasaule viņpus cilvēka” un “pasaule bez sabiedrības” kā mūsdienu sabiedrības paškritikas atskaites punkti?

Ielūdz: LU Akadēmiskais apgāds

13.00 **Vai mūsdienās iespējams uzrakstīt eposu?**

Tikšanās ar Haso Krulla eposa “Metrs un Dēmetra” atdzejotāju **Guntaru Godiņu**.

Sarunu vada **Arno Jundze.**

Ielūdz: Latvijas Rakstnieku Savienība

14.00 **Pēdējā teikuma lāsts**

Netradicionālu sarunu ar rakstnieci **Māru Svīri** par viņas jaunāko romānu vada literatūrzinātniece **Bārbala Simsone**.

Ielūdz: Apgāds “Zvaigzne ABC”

15.00 **No saknēm uz galotnēm**

Grāmatas autori **Māra Mellēna** un **Andrejs Svilāns** risinās sarunu par mūsu attieksmi pret kokiem, par koku nozīmi katra cilvēka dzīvē, par to, ko par koku stāsta ikdiena un folklora.

Ielūdz: Apgāds “Madris”

16.00 **Ārvalstu prozas tulkojumi latviešu valodā**

Diskusija par itāļu rakstnieka Džākomo Macariolas grāmatu "Mans brālis ķer dinozaurus”.

Ielūdz: Izdevniecība “Latvijas Mediji”

17.00 **Cik daudz patiesības rakstnieks iekļauj grāmatā?**

Detektīvi, spriedzes romāni un mentālās veselības lielie jautājumi. Rakstnieces **Sandras Švarcas** jauno romānu “Sāļais sniegs” atverot, grāmatas redaktore Daina Grūbe un literāte Kristīne Ilziņa iztaujās rakstnieci par darba procesu

Ielūdz: Apgāds “Zvaigzne ABC”

18:00 **Fokusā – Ukraina**

Saruna ar tulkotāju **Māru Poļakovu** par ukraiņu autoru eseju krājumu “Karastāvoklis”.

Ielūdz: Izdevniecība “Dienas Grāmata”

**4. novembris**

11.00 **Sestdienas kungs**

Rakstnieks **Guntis Tālers** ar literatūrzinātnieci **Bārbalu Simsoni** un literāti **Kristīni Ilziņu** runās par savu jauno romānu “Sestdienas kungs”, kriminālistiku, vudū, mākslīgo intelektu un neredzamiem ieročiem.

Ielūdz: Apgāds “Zvaigzne ABC”

12.00 **Sagaidīts! Beidzot atkal lieliskais un trakais Kivirehks!**

Romāns “Lidojums uz Mēnesi” vēsta par Kosmonauta lidojumiem uz Mēnesi un ceļu pie lidojumos iegūtajiem draugiem. Sarunā par to piedalās autors **Andruss Kivirehks**, romāna tulkotājs **Guntars Godiņš**, kā arī **Contra** un **Guntis Berelis**.

Ielūdz: Izdevniecība “Pētergailis”

13.00 **Rīgas nākotnes vēsture**

Grāmatas “Rīgas nākotnes vēsture” autors arhitektūras vēsturnieks **Jānis Lejnieks** sarunā ar Rīgas pilsētas arhitektu **Pēteri Ratas**, pilsētplānošanas ekspertu **Neilu Balgali** un arhitektu **Andi** **Sīli** meklēs atbildes uz jautājumiem, kāpēc arhitektu un pilsētbūvnieku ieceres un plāni kļuva par vēsturi? Kas notiek Rīgas būvniecībā šodien un kas to gaida nākotnē?

Ielūdz: Apgāds ”Zinātne”

14.00 **Jandāliņš**

Dzejnieka **Kārļa Vērdiņa** jaunākā dzejas krājuma atvēršanas lasījums.

Ielūdz: Izdevniecība “Liels un mazs”

15.00 **Cik tālu Latvija ir no Indijas un cik tālu Indija ir no Latvijas**

Grāmatas ***Piestājot Indijā*** autore **Maija Bērziņa** un filosofijas un reliģijas vēstures pasniedzējs **Valdis Svirskis** risinās sarunu par Latvijas un Indijas dzīves paralēlēm un grāmatu, par autores ceļu, nokļūstot Indijā, par sastapto cilvēku vienotības izjūtu vienam pret otru un apkārtējo pasauli, kādas pārmaiņas un izaicinājumus globalizācijas laikmets  sagādā  tradīcijas cienošajai sabiedrībai. Paceļot neizzinātā noslēpuma plīvuru, grāmata ieved lasītāju aiz ielu kņadas slēptajā pasaulē, kur atklājas iepazīto cilvēku smalkā  garīgās un materiālās dzīves kvalitātes izjūta. Iespaidi savijušies krāšņā pavedienā, autorei vērojot mūsdienīgās Indijas vaibstus un iesaistoties sabiedriskajā dzīvē. Autore atklāti runā par šo personīgo pieredzi pateicībā par Indijā pavadīto laiku.   
Ielūdz: Apgāds “Madris”

16.00 **Marginālijas**

Atzīmējot **Igora Šuvajeva** oriģināleseju krājuma “Marginālijas” iznākšanu, aicināsim autoru uz sarunu par tā centrālajiem jautājumiem. Krājums vedina pārdomāt dažādos kultūras fenomenus un mūsdienīgās eksistences, un politiskās tehnoloģijas. Vienlaikus grāmata ļauj apzināties līdz šim neapjaustās mūsdienu norises un pievērš uzmanību Latvijas kultūras vēsturē novārtā atstātām personām un norisēm. Grāmata ir ne tikai filosofiski vēsturiska rekonstrukcija, tā varētu rosināt diskusijas par Latvijā pastāvošo atbilstīgo fenomenu apjēgsmi, izpēti un turpmāko rīcību.

Ielūdz: Izdevniecība ”Neputns”

17.00 **Spirgtas un modernas vēsmas vai draudi grāmatu nākotnei?**

Uz sarunu par mākslīgā intelekta lomu grāmatu tapšanas procesā aicina Grāmatu kluba vadītāja **Kristīne Pīkenena**.